《再次韵》
宋代·赵蕃

偶来无一关，何必化身上。
下视胶扰中，脱去如覆掌。
我生本山人，说山非妄想。
赋诗亦漫兴，不要世称赏。
与君志同趣，匪但居同壤。
惟惭学不进，莫称年事长。
今人岂无贤，敢谓吾安仰。
不尔简与编，言行富前往。
相期山中读，勿待秋风响。
而我累饥驱，畏途方莽莽。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。